TIDLOR ส่งคืนหุ้น BAY-“Siam Asia Credit Access” หลังหมดกรีนชู
TIDLOR ส่งคืนหุ้นจำนวน 74,244,100 หุ้น และ 61,870,100 หุ้นจาก BAY และ SACA หลังครบกำหนดกรีนชู 30 วัน
TIDLOR ส่งคืนหุ้นจำนวน 74,244,100 หุ้น และ 61,870,100 หุ้นจาก BAY และ SACA หลังครบกำหนดกรีนชู 30 วัน
9 มิ.ย. 2564

บริษัท เงินติดล้อ จำกัด (มหาชน) หรือ TIDLOR เปิดเผยว่า ตามที่ได้มีการเสนอขายหุ้นสามัญของ TIDLOR ต่อประชาชนเป็นครั้งแรก (IPO) รวมจำนวนทั้งสิ้น 970,428,600 หุ้น มาจากการเสนอขายหุ้นสามัญเพิ่มทุนที่ออกใหม่ 210,816,700 หุ้น อีกทั้ง การเสนอขายหุ้นสามัญเดิมที่ถือโดยธนาคารกรุงศรีอยุธยา จำกัด (มหาชน) หรือ BAY จำนวน 284,144,300 หุ้น และ การเสนอขายหุ้นสามัญเดิมที่ถือโดย Siam Asia Credit Access Pte. Ltd. (SACA) จำนวน 412,467,600 หุ้น
นอกจากนั้น ยังมีการจัดสรรหุ้นส่วนเกิน (Over-Allotment) อีกเป็นจำนวน 136,114,200 หุ้น คิดเป็น 15% ของจำนวนหุ้นทั้งหมดที่เสนอขายในการเสนอขายหุ้นใน IPO ครั้งนี้
โดย บล.เกียรตินาคินภัทร ในฐานะผู้จัดหาหุ้นส่วนเกินได้ยืมหุ้นสามัญจำนวน 74,244,100 หุ้นจาก BAY และจำนวน 61,870,100 หุ้นจาก SACA ซึ่งทั้งสองรายเป็นผู้ถือหุ้นเดิมของบริษัทฯ เพื่อส่งมอบให้แก่ผู้จองซื้อที่ได้รับการจัดสรรหุ้น โดยผู้จัดหาหุ้นส่วนเกินจะดำเนินการจัดหาหุ้นจำนวนดังกล่าวภายใน 30 วัน นับจากวันที่หุ้นของบริษัทเริ่มทำการซื้อขายในตลาดหลักทรัพย์แห่งประเทศไทยเพื่อส่งคืนให้แก่ BAY และ SACA ซึ่งระยะเวลาดังกล่าวได้สิ้นสุดลงในวันที่ 8 มิถุนายน 2564
ล่าสุด เมื่อวันที่ 8 มิถุนายน 2564 ผู้จัดหาหุ้นส่วนเกินแจ้งความประสงค์เพื่อใช้สิทธิซื้อหุ้นสามัญจำนวน 74,244,100 หุ้น และ 61,870,100 หุ้นจาก BAY และ SACA ตามลำดับ ในฐานะผู้ให้สิทธิซื้อหุ้นเพิ่มเติม ในราคา 36.50 บาทต่อหุ้น ซึ่งเป็นราคาเดียวกันกับราคา IPO ตามที่ระบุไว้ในสัญญาแต่งตั้งผู้จัดจำหน่ายและรับประกันการจำหน่าย (Underwriting Agreement) ซึ่งคิดเป็นจำนวนเงินทั้งสิ้น 2,709,909,650 บาท และ 2,258,258,650 บาทตามลำดับ
ทั้งนี้ เนื่องจาก BAY และ SACA เป็นทั้งผู้ให้ยืมหุ้นและผู้ให้สิทธิซื้อหุ้นเพิ่มเติม ภายหลังจากที่ผู้จัดหาหุ้นส่วนเกินได้ใช้สิทธิซื้อหุ้นสามัญจาก BAY และ SACA เพื่อส่งมอบคืนหุ้นที่ยืมมาในจำนวนเดียวกันแก่ BAY และ SACA แล้ว จะไม่ส่งผลให้จำนวนหุ้นและสัดส่วนการถือหุ้นในบริษัทฯ ของ BAY และ SACA เปลี่ยนแปลง โดย BAY ถือหุ้น 30% และ SACA ถือหุ้น 25%